อธิบดีกรมสรรพสามิต ยืนยันยังไม่ปรับลดภาษีสรรพสามิตลงร้อยละ 50 เนื่องจากมองช่วงเวลานี้ ยังไม่ใช่เวลาที่เหมาะสม
อธิบดีกรมสรรพสามิต ยืนยันยังไม่ปรับลดภาษีสรรพสามิตลงร้อยละ 50 เนื่องจากมองช่วงเวลานี้ ยังไม่ใช่เวลาที่เหมาะสมนายพชร อนันตศิลป์ อธิบดีกรมสรรพสามิต เปิดเผยถึงกรณีที่ก่อนหน้านี้กลุ่มสภาอุตสาหกรรมยานยนต์ สภาอุตสาหกรรมแห่งประเทศไทย (สอท.) ได้ยื่นหนังสือขอความช่วยเหลือกรมสรรพสามิต โดยเสนอให้ลดภาษีสรรพสามิตลงร้อยละ 50 โครงการนำรถเก่าแลกรถใหม่ โดยให้ภาครัฐสนับสนุนชดเชยราคารถเก่า มูลค่าถึง 100,000 บาท/คัน ขณะที่สมาคมผู้ประกอบการรถยนต์ใช้แล้ว ได้เข้ายื่นหนังสือเพื่อคัดค้าน โดยให้เหตุผลว่า ข้อเสนอของกลุ่มอุตสาหกรรมยานยนต์หากเกิดขึ้นจริงจะส่งผลกระทบต่ออุตสาหกรรมรถยนต์ภายในประเทศเป็นอย่างมาก อย่างไรก็ตามในวันนี้ได้มีการพิจารณาในเรื่องดังกล่าวร่วมกันกับหน่วยงานที่เกี่ยวข้องแล้ว อธิบดีกรมสรรพสามิต ระบุว่า เบื้องต้นได้หารือร่วมกัน โดยมีข้อสรุปว่า ณ เวลานี้ เกิดภาวะชะลอตัวในธุรกิจรถยนต์ทั้งรถใหม่และรถเก่าในขณะที่ภาวะโควิด-19 ทำให้กำลังซื้อของประชาชนหยุดชะงักไปชั่วคราวด้วย จึงมองว่าการพิจารณาภาษีสรรพสามิตในช่วงนี้ ยังไม่ใช่ระยะเวลาที่เหมาะสม พร้อมมองว่าการปรับลดภาษีสรรพสามิต ไม่ได้เป็นประโยชน์ที่จะสร้างกำลังซื้อ เนื่องจากสัดส่วนต่อราคาคิดเป็นเงินเพียง 2,000 บาทสำหรับรถในท้องตลาด รวมทั้งยังอาจเป็นการแทรกแซงกลไกตลาดอีกด้วย ซึ่งไม่ใช่เรื่องที่ถูกต้อง ส่วนการเสนอโครงการรถเก่าแลกรถใหม่ และการขอขยายระยะเวลาการผลิตตามมาตรฐาน ยูโร 5-6 ไม่ได้พิจารณาในวันนี้เพราะมีหลายหน่วยงานที่เกี่ยวข้อง โดยเรื่องดังกล่าวคงต้องใช้เวลาอีกระยะเพื่อหาข้อสรุปต่อไป